**БАТЛАВ.**

**МОНГОЛ УЛСЫН ИХ**

**ХУРЛЫН ГИШҮҮН С.ОДОНТУЯА**

**ХҮҮХЭД ХАМГААЛЛЫН ТУХАЙ ХУУЛЬД НЭМЭЛТ**

**ОРУУЛАХ ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах үндэслэл, шаардлага.**

Хүүхэд хамгааллын тухай хуульд нэмэлт, өөрчлөлт оруулах тухай хуулийн төсөл боловсруулах дараах хууль зүйн үндэслэл, практик шаардлага байна.

**1.1.Хууль зүйн үндэслэл**

Монгол Улсын Үндсэн хуулийн Арван зургадугаар зүйлийн 11-д “...Гэр бүл эх нялхас, хүүхдийн ашиг сонирхлыг төр хамгаална” гэж, Арван зургадугаар зүйлийн 2 дахь хэсэгт “эрүүл, аюулгүй орчинд амьдрах, ... хамгаалуулах эрхтэй;” гэж, Арван есдүгээр зүйлийн 1-д “Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна.” гэж тус тус заасан болно.

Монгол Улсын 1990 онд нэгдэн орсон “Хүүхдийн эрхийн тухай конвенц”-ийн Арван есдүгээр зүйлийн 1-д ”Оролцогч улсууд эцэг эх, хууль ёсны асран хамгаалагч, хүүхдийг асран халамжилж байгаа бусад хүн хүүхдийг бие бялдар, сэтгэл зүйн хувьд бүхий л хэлбэрээр дарамтлах, доромжлох, сөргөөр ашиглах, хайр халамжгүй орхих, зүй бусаар хандах, хэрцгийгээр харьцах, албадан хөдөлмөрлүүлэх буюу бэлгийн хүчирхийллээс хамгаалах зорилгоор хууль тогтоох, захиргааны, нийгмийн болон гэгээрлийн бүхий л шаардлагатай арга хэмжээ авах” гэж заажээ.

Улсын Их Хурлын 2021 оны 12 дугаар тогтоолоор баталсан ”Монгол Улсын хууль тогтоомжийг 2024 он хүртэл боловсронгуй болгох үндсэн чиглэл”-д “Хүүхэд хамгааллын тухай хуулийн давхардал, хийдлийг арилгах, уг хуулиар хүүхэд хамгааллын үйлчилгээний хувьсах зардлыг батлах эрх зүйн үндсийг бий болгох, хүүхдийн эрхийг хамгаалахад эцэг, эх, олон нийт, байгууллага, хуулийн этгээдийн үүргийг нарийвчлан тусгах, түүнчлэн хүүхэд хамгаалал, гэр бүлийн чиглэлээр ажиллах нийгмийн ажилтныг давтан сургах, лицензжүүлэх, үйлчилгээний үр дүнг тооцох эрх зүйн зохицуулалтыг бий болгох замаар хүүхэд хамгаалал, хүүхэд хамгааллын хариу үйлчилгээг илүү нарийвчлан зохицуулах” -аар тусгасан байна.

**1.2. Практик шаардлага**

Хүүхэд хамгааллын тухай хууль нь Монгол Улсын хүүхэд хамгааллын тогтолцооны хууль эрх зүйн хүрээг анх удаа үндэсний, орон нутгийн, анхан шатны түвшинд тогтоож, хүүхэд хамгааллын үйлчилгээг зохицуулах тогтолцоо болон хүүхэд хамгааллын асуудалд олон салбарын оролцоо, чиг үүргийг хуульчилж өгсөн нь ач холбогтолтой болсон.

Гэвч хүүхэд хамгааллын кейс менежментийн үйлчилгээний талаар нарийвчилсан зохицуулалт; хамгаалагдах хэрэгцээтэй хүүхдэд санал болгох хэрэгтэй үйлчилгээ, тэдгээрийн хяналт үнэлгээний механизмыг сайжруулах; орон нутгийн түвшинд /сум, хороонд/хүүхэд хамгааллын үйлчилгээг хүргэх ажлыг ХНХЯ-нд хариуцуулах; орон нутгийн гэр бүл, хүүхэд, залуучуудын хөгжлийн газар, хэлтэст хүүхдийн эсрэг хүчирхийллийн тохиолдол бүрийг мэдээлж, мэдээллийн дагуу үйлчилгээ хүргэх, холбон зуучлах нэгдсэн тогтолцоотой болох; хүүхэд хаана хүчирхийлэл, дарамт, үл хайхрах явдалд өртсөнөөс үл хамаарч хүүхдийн эсрэг хүчирхийллийн тохиолдолтой нийгмийн ажилтан, хамтарсан багийн гишүүдийн ажиллах чиг үүрэг ижил байх; нийслэлийн дүүргийн төрийн захиргааны байгууллагын харъяанд ажиллаж буй нийгмийн ажилтныг ГБХЗХГ-ын харъяанд шилжүүлэхтэй холбоотой Хүүхэд хамгааллын тухай хуульд тодорхой өөрчлөлт оруулах шаардлагатай байна.

Хүүхэд хамгааллын тухай хуулийн хэрэгжилтэд хийсэн үнэлгээний тайланд “...хүүхдийн эсрэг хүчирхийллийн тохиолдлын илрүүлэлт, авах хариу арга хэмжээ, үйлчилгээ нь хязгаарлагдмал байна.Кейс менежментийн хариу үйлчилгээ практик дээр бараг байхгүй- энгийн нөхцөл байдлын үнэлгээ, эсхүл үйлчилгээ үзүүлэх өөр байгууллага руу кейсийг холбон зуучлах эсхүл хаах зэргээр л хариу үйлчилгээ хязгаарлагдаж байна. Энэ нь боловсон хүчний чадавхийн дутагдалтай холбоотой. Төрийн байгууллагад ажилладаг нийгмийн ажилтнууд давхардсан үүрэг хүлээж ажлын ачаалал ихтэй болохыг судалгааны үр дүн харуулж байна. Кейстэй ажиллаж чадахгүй байгаа нь, эсвэл хангалттай цаг байхгүй гэдэг бэрхшээл нь хамтарсан багт ажилладаг нийгмийн ажилтнууд нь мэргэжлийн бус байдаг, мэргэжлийн эрх олгох тогтолцоогүй, эсвэл чадвар сул, нийгмийн ажилтнуудыг мэргэжлиийн удирдлагаар хангах явдал хязгаарлагдмал гэсэн бусад бэрхшээлүүдтэй хавсарч тохиолдож байна.

2016 оны 12 сард Гэр бүлийн хүчирхийлэлтэй тэмцэх тухай хуулийг батлахдаа тухайн оны 2 сард батлагдсан Хүүхэд хамгааллын тухай хуулиас хамтарсан багийн зохион байгуулалт, чиг үүрэгтэй холбоотой заалтуудыг хассан. Ингэснээр хүүхэд хамгааллын хариу арга хэмжээтэй холбоотой манлайлал, удирдлага зохион байгуулалтын дэмжлэгийг бууруулж, хүүхэд хамгаалал дахь нийгмийн ажлын үйлчилгээнд зориулах санхүүгийн хуваарилалт, хариуцлагыг дутуу үнэлэн, улмаар хамтарсан баг нь хүүхэд хамгааллын чиглэлээр ажиллахгүй, зөвхөн гэр бүлийн хүчирхийллийн дуудлага, тохиолдолд илүү их анхаарах ёстой гэсэн хандлагыг бий болгох зэргээр Хүүхэд хамгааллын хуулийн хэрэгжилтийг сулруулсан дүр зураг харагдаж байна.” гэж дүгнэжээ.

Хүүхэд хамгааллын тухай хууль, Гэр бүлийн хүчирхийлэлтэй тэмцэх тухай хууль батлагдсанаас хойш үндэсний түвшинд нийт 678 хамтарсан баг, 19 түр хамгаалах байр, 13 нэг цэгийн үйлчилгээ байгуулагдан үйл ажиллагаа явуулж байгаа ч хүүхдийн эсрэг хүчирхийлэл огт буурахгүй байна. Эдгээр үйлчилгээний төсөв хангалтгүй, зориулалтаар зарцуулагдахгүй байна. Хүүхдэд үзүүлэх хамгааллын үйлчилгээ нь зөвхөн гэр бүлийн хүчирхийлэлд өртсөн хүүхдэд болон төвлөрсөн асрамж, түр хамгаалах байр зэрэг институтчлэгдсэн хэлбэрт төвлөрч, эрсдэлт нөхцөлд байгаа болон алслагдсан орон нутгийн, Монгол улсын харьяат бус хүүхдэд хүртээмжгүй байна. Мөн асралт гэр бүлтэй адил удаан хугацаанд гэр бүлд тулгуурласан, гэр бүлтэй адилтгах орчинд нь дэмжин, хамгаалах үйлчилгээ дутагдалтай байна.

Хүүхэд хамгааллын “хамтарсан баг” нь гэр бүлийн болон бусад орчинд үйлдэгдсэн хүүхдийн эсрэг гэмт хэрэг, зөрчил, эрсдэлт нөхцөлд байгаа хүүхдэд хариу үйлчилгээ үзүүлэх нь түүний үйлчилгээний нэр төрөл, хамрах хүрээ, хүртээмжийг нэмэгдүүлэх боломжтой юм.

“эрсдэлт нөхцөлд байгаа хүүхэд” гэж эрүүл мэнд, амь нас, аюулгүй байдал, хөгжих хэвийн орчин нь алдагдсан, эсхүл асран хамгаалагч, харгалзан дэмжигч, хууль ёсны төлөөлөгчгүй, эсхүл гамшиг, онцгой байдлын нөхцөлд байгаа хүүхдийг хэлдэг бөгөөд тэдний бодит нөхцөл байдлыг дараах судалгаа, тоо баримт тод харуулж байна.

Үндэсний статистикийн хорооноос гаргасан судалгаагаар улсын хэмжээнд 2019 онд 36.6 мянган өнчин хүүхэд байгаагийн 3.1 мянга (8.5 хувь) нь бүтэн өнчин хүүхэд, 33.5 мянга (91.5 хувь) нь хагас өнчин хүүхэд байна.

Нийгмийн үзүүлэлтийн түүвэр судалгаагаар судалгаанд хамрагдсан 5-17 насны нийт 12.273 хүүхдийн 7.8 хувь буюу 957 хүүхэд хөдөлмөр эрхэлж байна гэжээ.

2020 оны байдлаар улсын хэмжээнд 21 байгууллагын 31 халамж, асрамжийн төв үйл ажиллагаа явуулж байгаа бөгөөд Улаанбаатар хотод 26, Дархан-Уул аймагт 2, Дорнод аймагт 1, Орхон аймагт 1, Өвөрхангай аймагт 1 төв ажиллаж байна. Эдгээр төвүүдээс 3 төв нь улсын төсвөөс, 28 төв олон улсын болон төрийн бус байгууллага, хувь иргэний санхүүгийн эх үүсвэрээр үйл ажиллагаа явуулдаг. Эдгээр төвд хагас, бүтэн өнчин 0-18 насны 1032 хүүхэд, 18-аас дээш насны 37 залуус амьдарч байна.

Ковид-19 цар тахлын нөлөөгөөр хүүхдийн эрсдэлт байдал нэмэгдэж байна.Засгийн газрын хэрэгжүүлэгч агентлаг Гэр бүл, хүүхэд, залуучуудын хөгжлийн газраас 2020 оны гуравдугаар сард “эрсдэлийг тодорхойлох түргэвчилсэн үнэлгээ” хийжээ. Үнэлгээнд 109991 өрх хамрагдсанаас 10221 өрх эрсдэл өндөртэй, 50 мянга орчим нь хяналтад буюу цаашид хөл хорио үргэлжилбэл эрсдэлтэй бүлэгрүү шилжих магадлалтай байгаа. “Өндөр эрсдэлтэй” гэж үзсэн өрхүүдэд нийт 24.600 гаруй хүүхэд амьдарч байна.

Улсын хэмжээнд 2020 оны эхний 11 сарын байдлаар гэмт хэргийн улмаас 1113 хүүхэд хохирч, үүнээс 101 хүүхэд нас барж, 484 хүүхэд гэмтсэн байна.

Гэр бүлийн хүчирхийллийн улмаас 1044 гэмт хэрэг үйлдэгдсэнээс насанд хүрээгүй 87 иргэн хохирч, 3 иргэн нас барж, 42 иргэн гэмтсэн байна.

Гэр бүлийн хүчирхийллийн улмаас хохирсон хүүхдийн тоо 2019 оны 3 сард 3 байсан бол 2020 оны мөн сард 21 болж өссөн байна. 2020 оны эхний 3 сард 545.9 мянган зөрчил бүртгэгдсэнээс гэр бүлийн хүчирхийллийн улмаас 3131 зөрчил шалган, 2244 зөрчлийг шийдвэрлэжээ. Өмнөх оны мөн үетэй харьцуулбал, нийт зөрчил 15.0 хувиар, гэр бүлийн хүчирхийллийн улмаас үүдсэн зөрчил 61.6 хувиар тус тус өсжээ.

Сүүлийн гурван жилийн байдлаар хүчирхийлэлд өртөж хохирсон нийт хүүхдийн 58 орчим хувь нь үл хайхрах хэлбэрийн хүчирхийлэлд, 30 гаруй хувь нь бие махбодын болон сэтгэл санааны хүүчирхийлэлд, 10 орчим хувь нь бэлгийн хүчирхийлэлд өртөж хохирсон байдаг. Хүчирхийлэл үйлдэгчдийн 80 орчим хувь нь эцэг эх, асран хамгаалагч, эмээ өвөө, ах эгчийн зүгээс хүүхдийн эсрэг хүчирхийллийг үйлдсэн байдаг. Орчноор нь авч үзвэл 69,9 хувь нь гэр бүлийн орчинд хүүхдийн эсрэг аливаа хэлбэрийн хүчирхийлэлд өртөж хохирсон байна.

2019 онд хүүхэд хамгааллын үйлчилгээний чанар хүртээмжийг сайжруулах, холбогдох дүрэм, журам, стандартын хэрэгжилтийг хангах чиглэлээр нийт 18 үйл ажиллагаа зохион байгуулж, хүүхэд хамгааллын урьдчилан сэргийлэх үйлчилгээг 181,890 хүүхдэд, хүүхэд хамгааллын хариу үйлчилгээг 9662 хүүхдэд үзүүлжээ.

Олон нийтийн хүүхэд хамгааллын тухай мэдлэг, ойлголтыг нэмэгдүүлэхийн тулд оролцогч талуудын байнга зохион байгуулсан компанит ажлуудын үр дүнд олон нийт, гэр бүлийн хүүхэд хамгааллын тухай ойлголт нь мэдэгдэхүйц нэмэгдсэн гэж Хүүхэд хамгааллын тухай хуулийн үнэлгээгээр дүгнэсэн хэдий ч эцэг эхийн зүгээс хүүхдээ үл хайхрах, бие махбодийн хүчирхийлэлд өртүүлэх асуудал буурахгүй байна.

Иймд эцэг эхчүүдийн төдийгүй иргэд олон нийтийг хүүхдэд ээлтэй байх, хүүхэд хамгааллын талаар бодитой үүргийг биелүүлдэг байх эрх зүйн зохицуулалтыг бий болгох шаардлагатай байна.

Мөн ХНХЯ, ХЗДХЯ НҮБ-ын Хүүхдийн сантай хамтран Цахим орчинд хүүхдийн эсрэг хүчирхийллийн талаарх криминологи судалгааг хийсэн. Уг судалгаагаар хүүхдийн эсрэн бэлгийн хүчирхийлэл, мөлжлөгийг мэдээлэх, хяналт тавих талаар эрх зүйн зохицуулалтыг сайжруулах хэрэгцээ тулгамдаж байна.

Тухайлбал, ХХЗХ, Тагнуулын Ерөнхий Газартай хамтран “порно” гэсэн түлхүүр үгээр цахим хуудсыг шүүлтүүрддэг syslog серверийг бий болгосон ч энэ нь “үр нөлөө багатай” байна. Цахим орчин дахь ХЭБХМ-г зохицуулах тусгай зохицуулалт байхгүй тул одоогийн эрх зүйн зохицуулалтын хүрээнд ХХЗХ-нд хязгаарлагдмал эрх мэдэл байна. Хуулиар заавал биелүүлэх үүрэгтэй гэж заагаагүй байдаг учир серверийн шүүлтүүрийг албадах боломжгүй байна. Тиймээс ИҮҮ дунд энэ асуудалд оролцох хууль эрх зүйн зохицуулалт сул байна. Хүүхэд хамгааллын агуулгыг шүүлтүүрдэх үйл ажиллагааг Засгийн газар, хувийн хэвшлийнхэн, эцэг эхчүүдийн хооронд зохицуулах салбар дундын механизм алга байна” гэсэн дүгнэлт гарчээ. Иймд цахим орчинд хүүхдийн эсрэг хүчирхийллийг бууруулах хамгаалах салбар дундын зохицуулалтыг хангах шаардлага тулгамдаж байна.

Иргэд, хүүхдэд үйлчилгээ үзүүлдэг мэргэжилтэн, ажилтнууд, айл хөрш, хүүхэд, иргэдийн зүгээс хүүхэдтэй холбоотой дуудлага мэдээллийг “Хүүхдийн тусламжийн 108 утасны үйлчилгээний төв”-д мэдээллэх байдал сүүлийн 3 жилд тогтмол өссөн үзүүлэлттэй байна. Хүүхдийн тусламжийн 108 утасны үйлчилгээний төвд 2017-2019 онд 478,953 дуудлага, мэдээлэл хүлээж авсаны 20,1 хувийг хүүхэд хамгааллын дуудлага эзэлсэн байна.

2017 онд хүчирхийллийн шалтгаанаар эмнэлгийн тусламж, үйлчилгээ авсан нийт 17.309 тохиолдлын 1835 буюу 10.6 хувь нь хүүхэд байна.

Эх үрсийн эрүүл мэндийн үндэсний төвийн Өсвөр үеийн клиникт 2017 онд 3661 хүүхдэд эмнэлгийн тусламж үйлчилгээ үзүүлсэнээс хүчирхийлэлд өртсөн 58 хүүхдийн 89.7 хувь нь бэлгийн хүчирхийлэлд өртсөн байна.

Гэмтэл согогын үндэсний төвд 2017 онд гэр бүлийн болон хүчирхийлэлд өртсөн 910 үйлчлүүлэгчийн 299 нь 0-16 насны хүүхэд байна.

Улсын хэмжээнд 2018 онд хүчиндэх 519 гэмт хэрэгт 530 хүн хохирсоны 238 буюу 44.9 хувь нь хүүхэд хохирсон гэмт хэрэг эзэлж байх бөгөөд өмнөх онтой харьцуулахад хүчиндэх гэмт хэрэг 38 хувь, хүүхэд хохирсон гэмт хэрэг 28.4 хувиар тус тус өсчээ.

Иймд Монгол Улсын Үндсэн хууль, түүний үзэл баримтлалд нийцүүлэн Хүүхэд хамгааллын тухай хуулийн давхардал, хийдлийг арилгах, уг хуулиар хүүхэд хамгааллын үйлчилгээний хувьсах зардлыг батлах эрх зүйн үндсийг бий болгох, орон нутгийн түвшинд /сум, хороонд/хүүхэд хамгааллын үйлчилгээг хүргэх ажлыг ХНХЯ-нд хариуцуулах; хамтарсан багийн үйл ажиллагааг эрсдэлт нөхцөлд байгаа хүүхэд рүү чиглүүлж өргөжүүлэх, хүүхэд хамгааллын үйлчилгээний хамрах хүрээ, хүртээмжийг нэмэгдүүлэх, гэр бүлд түшиглэсэн хамгааллын үйлчилгээний хэлбэрийг дэмжих, түүнчлэн хүүхэд хамгаалал, гэр бүлийн чиглэлээр ажиллах нийгмийн ажилтныг бэлтгэх, давтан сургах, үйлчилгээний үр дүнг тооцох эрх зүйн зохицуулалтыг бий болгох замаар хүүхэд хамгаалал, хүүхэд хамгааллын хариу үйлчилгээг илүү нарийвчлан зохицуулах талаарх нэмэлтийг Хүүхэд хамгааллын тухай хуульд оруулах зайлшгүй шаардлага бий болоод байна.

Дээр дурдсан хууль зүйн үндэслэл, практик шаардлага болон одоо хүчин төгөлдөр мөрдөж буй Хүүхэд хамгааллын тухай хуулийн хэрэгжилтэд хийсэн үнэлгээнд үндэслэн нэмэлт, өөрчлөлтийн төслийг боловсруулав.

**Хоёр. Хуулийн төслөөр зохицуулах харилцаа, хамрах хүрээ**

Хуулийн төслийг Хүүхэд хамгааллын тухай хуульд нэмэлт, өөрчлөлт оруулах хэлбэрээр боловсруулна.

**Хуулийн төсөлд дараах асуудлыг тусгана. Үүнд;**

Монгол Улсын Үндсэн хууль, Хүүхдийн эрхийн тухай конвенцийн үзэл санаа, зарчимд нийцүүлэн хуулийн 2 болон 3 дугаар зүйлд зарчим, хамрах хүрээг нэмэгдүүлнэ.

Хүүхдийн хамгаалагдах эрхийн хүрээнд хуулийн 4 дүгээр зүйлд хүүхэд хамгааллын кейс үйлчилгээний талаарх нэр томъёог олон улсын жишигт нийцүүлэн шинээр нэмж тодорхойлно.

Хүүхэд хамгааллын тухай хуулийн Хоёрдугаар бүлэгт Хууль зүйн салбар дахь хүүхэд хамгаалал гэсэн 10 дугаар зүйл нэмж оруулна.

Хүүхэд хамгааллын тухай хуулийн 18 дугаар зүйлд орон нутгийн түвшинд /сум, хороонд/хүүхэд хамгааллын үйлчилгээг хүргэх, орон тооны нийгмийн ажилтан ажиллуулах, тэднийг бодлого, зохицуулалт, удирдлага арга зүйгээр хангах чиг үүргийг ХНХЯ, түүний харьяа агентлагийн чиг үүрэгт хамруулахаар нэмж оруулна.

Мөн хуулийн 23 дугаар зүйлд хүүхэд хамгааллын үйлчилгээний төсвийн хуваарилалт, зарцуулалт, жишиг зардлыг тооцох, аргачлал, журмын талаар нэмэлт, өөрчлөлт оруулна.

Хүүхэд хамгааллын тухай хуулийн Хоёрдугаар бүлгийн Хэвлэл, мэдээлэл, цахим орчны хүүхэд хамгаалал гэсэн 8 дугаар зүйлд цахим орчинд хүүхдийн эрхийг хамгаалах талаар Интернет үйлдвэрлэл, үйлчилгээ үзүүлэгчид, иргэдийн үүрэг хариуцлага, хүүхдийг цахим орчинд хамгаалах салбар дундын бүтцийг нэмж орууллаа.

Хуулийн Хоёрдугаар бүлгийн 9 дүгээр зүйлийг “Байгууллага, хуулийн этгээдийн үйл ажиллагаа олон нийтийн арга хэмжээ, үйлчилгээн дэх хүүхэд хамгаалал “гэж нэмж өөрчилж, хүүхэд байгууллага, хуулийн этгээдийн хүүхэд хамгаалалд хүлээх үүрэг хариуцлагыг нэмэлтээр дараах байдлаар оруулна. Үүнд:

Байгууллага, аж ахуйн нэгж, хуулийн этгээд нь тухайн байгууллагын үйл ажиллагаа, хүний нөөцийн бодлогодоо хүүхэд хамгааллын бодлогыг тусган хэрэгжүүлдэг, хяналт тавьдаг олон нийтийн, орон тооны бус эцэг эхийн зөвлөл байгуулж, хүүхэд, гэр бүлийн эсрэг хүчирхийллийг бууруулах сургалт нөлөөллийн арга хэмжээ зохион байгуулах , байгууллагадаа хүүхдэд ээлтэй орон зай бүрдүүлэх замаар албан хаагчдынхаа ажил, амьдралын тэнцвэртэй байдлыг хангахад чиглэсэн зохицуулалтыг тусгана.

**Гурав.** Хуулийн төсөл батлагдсаны дараа үүсч болох нийгэм, эдийн засаг, хууль зүйн үр дагавар, тэдгээрийг шийдвэрлэх талаар

Хуулийн төсөл батлагдсанаар хүүхэд хамгааллын тогтолцоо бэхжиж, төрийн байгууллагын бүтэц, тогтолцоо, чиг үүрэг бүх түвшинд тодорхойлогдож, хүүхэд хамгааллын үйлчилгээ мэргэжлийн түвшинд, шаардлагатай хүүхэд бүрт хүртээмжтэй хүрэх болно.

Хүүхэд хамгааллын үйлчилгээ төрөлжиж, нэр төрөл нь олширч, чанар, хүртээмж дээшилнэ.

Хүүхэд хамгаалалд зориулсан төсвийн үр ашиг, өгөөж сайжирч, хүүхэд бүрт үзүүлэх үйлчилгээг санхүүжүүлэх боломж бүрдэнэ.

Хүүхэд хамгаалалд зориулсан төсвийн үр ашиг, өгөөж сайжирна.

Энэ хууль хэрэгжсэнээр төсвийн ачаалал бий болох хэдий ч хүүхэд бүрийн эрх баталгаатайгаар хамгаалагдах нь Монгол Улсын ирээдүйн хөгжилд оруулах үнэлж баршгүй хөрөнгө оруулалт болно гэж үзэж байна.

**Дөрөв.** Хууль төсөл нь Монгол Улсын Үндсэн хуульд нийцсэн эсэх, холбогдох хууль тогтоомжтой уялдсан байдал, хуулийн төслийг дагалдан гарах хууль тогтоомжийн төслийн талаар

Хуулийн төслийг Монгол Улсын Үндсэн хуульд нийцүүлэн боловсруулах бөгөөд хуулийн төслийг дагалдан Гэр бүлийн хүчирхийлэлтэй тэмцэх тухай хуульд нэмэлт, өөрчлөлт оруулах тухай хуулийн төслийг боловсруулна.

ХУУЛЬ САНААЧЛАГЧИД

-----оОо-----

Төсөл

**МОНГОЛ УЛСЫН ХУУЛЬ**

2021 оны ... дугаар сарын ... –ны өдөр Улаанбаатар хот

**ХҮҮХЭД ХАМГААЛЛЫН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

**1 дүгээр зүйл.** Хүүхэд хамгааллын тухай хуульд доор дурдсан агуулгатай зүйл, хэсэг, заалт нэмсүгэй.

**1/2 дугаар зүйлийн 2.7 дахь хэсэг:**

**“2.7.** Энэ хуульд заасан тусламж, үйлчилгээг хүүхдийн эцэг, эх, хууль ёсны асран хамгаалагчийн арьс үндэс, арьсны өнгө, хүйс, хэл, шашин, улс төрийн болон бусад үзэл бодол, үндэс, угсаа, нийгмийн гарал, эд хөрөнгө, эрүүл мэнд болон бусад байдлаас үл шалтгаалан аливаа хэлбэрээр алагчлалгүйгээр үзүүлнэ.”

**2/3 дугаар зүйлийн 3.4 дэх хэсэг:**

**“3.4.** Энэ хууль Монгол Улсад оршин суугаа гадаадын иргэн, харьяалалгүй хүний болон гадаад улс оронд амьдарч буй Монгол Улсын иргэний хүүхдэд нэгэн адил хамаарна.”

**3/4 дүгээр зүйлийн 4.1 дэх хэсэгт дараах агуулгатай 4.1.9 дэх заалт:**

**“4.1.9.** “хүүхэд хамгааллын кейс менежментийн үйлчилгээ” гэж хүүхэд хүчирхийлэл, эрсдэлд өртсөн, өртөх магадлалтайг илрүүлснээр тухайн хүүхдийн гэр бүл, асран хамгаалагчтай холбоо тогтоож, шаардлагатай үйлчилгээний хэрэгцээг тодорхойлон, үе шаттайгаар нийгэм, эдийн засаг, эрх зүйн туслалцаа, үйлчилгээг тогтолцоот хандлагаар шийдвэрлэх хамтын арга, ажиллагааг.

**4/ 9 дүгээр зүйлийн 9.5, 9.6 дахь хэсэг:**

**“9.5.** Байгуулллага, аж ахуйн нэгж бүр эцэг, эхийн зөвлөл байгуулж ажиллах бөгөөд хүүхэд хамгааллын бодлогыг хэрэгжүүлж ажиллана.

**9.6.** Байгууллага, хуулийн этгээдийн дэргэд байгуулагдсан орон тооны бус эцэг эхийн зөвлөл, хүүхэд хамгаалын багийг хүүхэд гэр бүлийн асуудал хариуцсан төрийн захиргааны байгууллага арга зүйн удирдлагаар хангаж, хяналт тавина.”

**5/91 дүгээр зүйл.** Шүүхийн шүүн таслах ажиллагаан дахь хүүхэд хамгаалал:

**“ 91 дугаар зүйл.** Шүүхийн шүүн таслах ажиллагаан дахь хүүхэд хамгаалал

**91.1.** Шүүн таслах ажиллагааны бүхий л явцад хүүхэд хамгаалах бодлого, хүүхдийн эрхийн зарчмыг баримтална.

**91.2.** Шүүхийн шийдвэр нь хүүхдийн дээд ашиг сонирхолд бүрнээ нийцсэн байна.

**91.3.** Хүүхэд, гэр бүлтэй холбоотой маргааныг хүүхэд, гэр бүлийн талаар мэргэшсэн шүүгч шүүнэ.

**6/92 дүгээр зүйл.** Мөрдөн шалгах үйл ажиллагаан дахь хүүхэд хамгаалал:

**“92 дүгээр зүйл.** Мөрдөн шалгах үйл ажиллагаан дахь хүүхэд хамгаалал

**92 .1.** Хүүхдийн эрх ашиг, сонирхлыг нэн тэргүүнд хангана.

**92 . 2.** Хүүхдийн нас, хувийн онцлогийг ямагт харгалзана.

**92 .3.** Хүүхдийн өмгөөллөөр хангагдах эрхийг бүрэн хангана.

**92 . 4.** Хүчирхийлэл, шийтгэл, доромжлол, эрүү шүүлтийн ямарч хэлбэрийг үл хэрэглэнэ.

**92 . 5.** Хүүхдийн эцэг, эх асран хамгаалагч, харгалзан дэмжигч, хууль ёсны төлөөлөгчтэй байнгын холбоотой байлгах боломжоор хангана.

**Тайлбар:** Хүүхдийн нэр төр, хувийн нууцлалыг хүндэтгэн, хууль, журмыг баримтлан, дарамт шахалтгүй, хүнлэг хандах дадал хэвшил, арга барилын зарчим хэлнэ.”

**7/8 дугаар зүйлийн 8.7, 8.8, 8.9 дахь хэсэг:**

**“8.7.** Хүүхдийн төлөө үндэсний зөвлөлийн дэргэд цахим орчинд хүүхдийг хүчирхийлэл, дарамт мөлжлөгөөс урьдчилан сэргийлэх, хамгаалах орон тооны бус дэд зөвлөл ажиллаж, иргэд, интернэт үйлдвэрлэл, үйлчилгээ үзүүлэгч байгуулллагын төлөөлэлтэйгээр цахим орчинд хүүхэд хамгааллын салбар дундын бодлогыг хэрэгжүүлж, хяналт тавина.

**8.8.** Интернет үйлдвэрлэл, үйлчилгээ эрхлэгч хуулийн этгээд нь цахим орчинд хүүхдийн эсрэг бэлгийн хүчирхийллийн мэдээллийг илрүүлэх техник,технологийг үйл ажиллагаандаа нэвтрүүлж, хүүхдийн эрх зөрчигдсөн тохиолдол бүрийг мэдээлж ажиллах үүрэг хүлээнэ.

**8.9.** Иргэн, албан хаагч бүр цахим орчинд хүүхдийн эрх зөрчигдсөн, дарамт хүчирхийлэл, мөлжлөгт өртсөн байж болзошгүй тохиолдлыг цагдаагийн байгууллагад мэдээлнэ.

**8/18 дугаар зүйлийн 18.5, 18.6 дахь хэсэг:**

**“18.5.** Аймгийн сум, нийслэлийн хороонд хүүхэд, гэр бүлийн асуудал хариуцсан орон тооны нийгмийн ажилтан ажиллана. Хүүхэд, гэр бүлийн асуудал хариуцсан нийгмийн ажилтанг аймаг, дүүргийн гэр бүл, хүүхэд, залуучуудын хөгжлийн асуудал хариуцсан дарга Төрийн албаны тухай хуулиар тогтоосон шаардлагыг хангасан иргэнийг сонгон шалгаруулж томилж, чөлөөлнө

**18.6.** нийгмийн ажилтанд үйлчилгээ үзүүлэх эрх, мэргэжлийн зэргийг Хүүхэд, гэр бүлийн хөгжлийн асуудал хариуцсан төрийн захиргааны төв байгууллага олгож, цуцална.”,

**8/23 дугаар зүйлийн 23.3, 23.4 дахь хэсэг:**

“23.3. Хүүхэд хамгааллын үйлчилгээнд хуваарилагдсан төсвийг гэр бүл, хүүхдийн асуудал хариуцсан төрийн байгууллага, Хамтарсан баг, Хүүхдийн эрхийн хууль зүйн хорооноос хууль зөрчсөн, гэмт хэргийн гэрч, хохирогч, хорихоос суллагдсан болон эрсдэлт нөхцөлд байгаа хүүхдийг илрүүлэх, тэдэнд хүүхэд хамгааллын кейс менежмэнтийн үйлчилгээ үзүүлэх, тусгай хамгаалалтаар хангах буюу нэг цэгийн үйлчилгээ, түр хамгаалах байранд байрлуулах, эрх зүйн туслалцаа үзүүлэх, сэтгэл зүйн зөвлөгөө болон сэтгэл заслын үйлчилгээ үзүүлэх, гэр бүлд нь эргэн нэгтгэсний дараа хяналт тавихтай холбогдох үйл ажиллагаанд зарцуулна.”

**23.4.** Хүүхэд хамгаалын үйлчилгээний жишиг зардлын аргачлал, журмыг Засгийн газар батална.”

**2 дугаар зүйл.** Энэ хуулийг 2021 оны ... дугаар сарын ...-ны өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2021 оны ... дугаар сарын ... –ны өдөр Улаанбаатар хот

**ГЭР БҮЛИЙН ХҮЧИРХИЙЛЭЛТЭЙ ТЭМЦЭХ ТУХАЙ**

**ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.** Гэр бүлийн хүчирхийлэлтэй тэмцэх тухай хуулийн 20 дугаар зүйлд дараах агуулгатай 20.4 дэх хэсэг нэмсүгэй:

**“20.4.** Хамтарсан багийн нийгмийн ажилтан нь мэргэжлийн зэрэгтэй нийгмийн ажилтан байна. Гэр бүл, хүүхдийн асуудал хариуцсан байгууллагын эрх бүхий /лицензтэй/ нийгмийн ажилтан нь “Хамтарсан баг”-ийн нийгмийн ажил үйлчилгээг мэргэжлийн удирдлагаар хангана.”

**2 дугаар зүйл.** Гэр бүлийн хүчирхийлэлтэй тэмцэх тухай хуулийн 5 дугаар зүйлийн 5.1 дэх хэсгийн 5.1.4 дэх заалтын “гэр бүлийн” гэсний дараа “болон хүүхдийн эсрэг” гэж нэмсүгэй.

**3 дугаар зүйл.** Энэ хуулийг Хүүхэд хамгааллын тухай хуульд нэмэлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг